Imtella' Settembru 2, 2021 - Aġġornata 2 Ta' Settembru, 2021 7:21pm Id-deputat Prim Ministru u Ministru għas-Saħħa qal li s-sitwazzjoni f'Malta tippermetti li pajjiżna jkompli jnaqqas ir-restrizzjonijiet. Dan ifisser li mit-Tnejn li ġej, se jkunu jistgħu jsiru events bil-wieqfa, limitati għal 100 ruħ, fil-miftuħ. Qal li kull min se jattendi jrid jilbes il-maskra u f'żona ta' 200 metru kwadru – żewġ metri kwadri għal kull persuna. Qal li mit-13 ta' Settembru, jekk sitwazzjoni turi li m'hemmx żviluppi ġodda, jkunu jistgħu isiru events bil-wieqfa, ġewwa ukoll. Ħabbar ukoll li naqset għal metru d-distanza għal attivitajiet bilqiegħda għal mitt ruħ. Dr Fearne żied jgħid li għall-bidu m'għandux ikun hemm attivitajiet li jsiru bilwieqfa u bilqiegħda f'daqqa. Dan biex jekk ikun hemm problema ma nwaqqfux kollox f'daqqa. Huwa żied jgħid li lejn l-aħħar ta' Settembru, bidu ta' Ottubru jekk ma jkunx hemm problemi, se jkunu jistgħu jittellgħu attivitajiet għall-ġemgħa ikbar ta' nies imlaqqma b'inqas restizzjonijiet. Qal li min se jattendi għal dawn l-attivitajiet bi prova, wara se jkun obbligat jagħmel PCR test biex jiġi stabbilit jekk dik l-attività hix sigura jew le. Qal li dawn se jippermettu biex l-awtoritajiet tas-saħħa jistabbilixxu jekk ikunux jistgħu jittellgħu attivitajiet vijabbli u siguri għall-Milied. Il-Ministru Jose Herrera qal li l-Gvern għaraf li biex ikollna ekonomija b'saħħtiha, jrid ikollna poplu b'saħħtu. Qal li l-Gvern se jibqa' joħloq inizjattivi biex insostnu l-għajxien tan-nies. Semma li l-Gvern investa €5.6 miljun fl-industrija tal-kultura li kienet l-aktar li sofriet minħabba l-pandemija. Ħabbar li din l-iskema se tkompli sal-aħħar tas-sena flok sa Settembru. Il-Ministru Herrera qal li flimkien mal-MEA u l-awtoritajiet tas-saħħa, qed jippjanaw żewġ attivitajiet speċifiċi ta' riċerka, waħda bilqiegħda u oħra bilwieqfa, li għalihom jistgħu jattendu sa 300 ruħ. Qal li dawn se jservu biex fi żmien opportun ikollna studju xjentifiku biex jittieħdu deċiżjonijiet f'dan ir-rigward. F'dawn l-attivitajiet mhux se jintilbsu l-maskli u d-distanza tkun biss ta' metru. Għalihom jistgħu jattendu, persuni mlaqqma, nies li ma jkollhomx sintomi u ma jkunux imsiefra minn ħmistax qabel.